Terve aasta elavad pojad koos emaga, siis teisegi aasta oma vanemate valdustes, võttes ette üha pikemaid iseseisvaid uurimisretki. Õed-vennad võivad veel mõneks ajaks kokku jääda, sest mitmekesi on kergem jahtida. Emast ja hiljem õdedest-vendadest lahkumine on vajalik selleks, et igale ilvesele jätkuks tema valdustes toitu. Noortel ilvestel on esialgu väike, u 10 km2 suurune koduala. Algul käivad nad sama jahiradagi, mis täiskasvanud ilvesed, alles siis lähevad nad "maailma vaatama" ja oma "kodu" rajama. Ilveste valdused jagunevad põhiosaks, kus ilves käib iga nädal, ja perifeeriaks, kuhu ta ilmub paar korda kuus. Ääremaadel kattuvad mitme ilvese alad. Kui tegemist on emase või perega, siis kattub see suures osas isase territooriumiga, kuid isase ala on kattuvast alaosast suurem. Emased väljuvad harva oma valdustest, isased aga küll. Võõra valdusse minnes ei külastata teise ilvese valduste põhiosa, vaid piirdutakse ääremaadega.